《戴月游西林》
宋代·白玉蟾

悄然无人声，但有一杯月。
谁家鸣乳庞，万籁静不发。
苍须指前路，满地铺翠樾。
清露滴秋衾，夜气飞霰屑。
遥岑有无中，烟渺天空阔。
剑光冲斗牛，长啸苍崖裂。
山行二三里，诗肠思酒渴。
冷云曳山腰，暗水洗石骨。
勒马过断桥，枯木冻欲折。
枝头惊鸟鹊，草根鸣蟋蟀。
试问夜如何，孤猿啼不歇。
柴门自推敲，残灯更明灭。
回首古招提，地僻居穷发。
红裳照轻幢，紫殿闭锁闼。
题名墨未乾，壁上龙蛇活。
秉烛出云房，古径苍苔滑。
归来倦拂床，联句斗击钵。
老苍拥地炉，坐把寒灰拨。
黄鸡啼四更，惊破梅花雪。

作者简介：白玉蟾（1134～1229），南宋时人，祖籍福建闽清，生于海南琼州，内丹理论家。南宗的实际创立者，创始金丹派南宗，金丹派南五祖之一。生卒年待考，原名葛长庚，本姓葛，名长庚。字如晦，号琼琯，自称神霄散史，海南道人，琼山老人，武夷散人。幼聪慧，谙九经，能诗赋，长于书画，12岁时举童子科，作《织机》诗；才华横溢，著作甚丰。自幼从陈楠学丹法，嘉定五年（1212）八月秋，再遇陈楠于罗浮山，得授金丹火候诀并五雷大法。